2025-04-30

Informacija žiniasklaidai

**Lietuvių lazerių technologijų kūrėjams „Aktyvus Photonics“ suteikta 4,2 mln. eurų ILTE paskola**

Nacionalinis plėtros bankas ILTE pasirašė 4,2 mln. eurų vertės paskolos sutartį su įmone „Aktyvus Photonics“. Lėšos bus skirtos apyvartinio kapitalo finansavimui, siekiant užtikrinti sklandų gamybos pajėgumų augimą bei naujų, integruotų lazerinių produktų vystymą.

„Aktyvus Photonics“ – aukštųjų technologijų įmonė, kurianti itin tikslius ir atsparius lazerinius šaltinius, skirtus tiek civilinėms, tiek gynybos sritims. Pasak įmonės vadovo Lauryno Šato, šis finansavimas ypač svarbus šiuo įtemptu augimo laikotarpiu.

„Paskolos lėšas investuosime į gamybos pajėgumų plėtrą, naujų produktų kūrimą ir komandos stiprinimą. Esame spartaus augimo etape – jau turime unikalią lazerinę technologiją, kurią klientai vertina dėl patikimumo ir pažangumo, o dabar aktyviai stipriname profesionalų komandą ir plečiame gamybos infrastruktūrą, kad galėtume patikimai įvykdyti didesnius užsakymus. Dalį investicijų skirsime pažangių integruotų lazerinių prietaisų kūrimui, kurie gali reikšmingai prisidėti prie Ukrainos gynybos pajėgumų stiprinimo. Tikime, kad mūsų ryžtinga plėtros kryptis, inovatyvūs sprendimai ir stipresnė komanda atvers naujas galimybes tiek mums, tiek mūsų partneriams“, – teigia L. Šatas.

Paskola įmonei suteikta pagal ILTE priemonę „Milijardas verslui“, kuri skirta remti žiedinės ekonomikos, skaitmenizacijos, energetinio efektyvumo, aukštos pridėtinės vertės produktų kūrimo ir gynybos sektoriaus projektus.

„Finansuodami aukštųjų technologijų įmones siekiame skatinti inovacijų kūrimą ir jų praktinį pritaikymą. Šis finansavimas padės „Aktyvus Photonics“ stiprinti gamybinius pajėgumus ir kurti integruotus lazerinius prietaisus, kurie gali reikšmingai prisidėti prie saugumo didinimo ir gyvybių išsaugojimo. Inovacijų srityje laikas yra itin svarbus, todėl investicijos leis įmonei greičiau reaguoti į rinkos poreikius ir užtikrinti naujų technologijų pritaikymą“, – pažymi Giedrė Gečiauskienė, ILTE klientų ir finansavimo sprendimų tarnybos vadovė.

Pasak L. Šato, „Aktyvus Photonics“ kuriami lazeriniai šaltiniai – šiuo metu mažiausi pasaulyje savo klasėje – išsiskiria išskirtiniu atsparumu ir kompaktiškumu, todėl lengvai integruojami į bepiločius orlaivius bei kitas mobilias platformas. Lazerio spindulys pasižymi dideliu atsparumu elektroninėms kovos priemonėms, todėl užtikrinamas didesnis sistemos patikimumas ir operatorių saugumas realių operacijų metu. Šios savybės leidžia patikimai atlikti technines užduotis net sudėtingiausiomis sąlygomis.

**Kviečia domėtis finansavimo galimybėmis**

„Praėjusiais metais tik paskelbus apie „Milijardas verslui“ priemonę klientai suskubo teikti paraiškas ir jų vertė pradžioje viršijo priemonei skirtų lėšų sumą. Tačiau šiuo metu, įvertinę nemažą dalį paraiškų, matome, kad dalis lėšų visgi dar gali atsilaisvinti. Pagal šią finansinę priemonę galime sutartis su klientais pasirašyti iki 2026 m. birželio pabaigos, priemonės laikas

yra gana ribotas, tad kviečiame klientus domėtis šios priemonės finansavimo galimybėmis“, – akcentuoja G. Gečiauskienė.

Pagal finansinę priemonę „Milijardas verslui“ šiuo metu jau pasirašytos 10 sutarčių, kurių bendra vertė siekia beveik 165 mln. eurų. Be to, priimti dar 8 teigiami sprendimai, kurie sudaro papildomus 145 mln. eurų planuojamo finansavimo.